বাঁদুড়িয়ার নার্সিংহোম থেকে শিশু বিক্রির কারবার ফাঁস হওয়ার পরেই একের পরে এক চাঞ্চল্যকর তথ্য উঠে আসছে। ধৃতদের জেরা করে সিআউডি গোয়েন্দারা জানতে পেরেছেন, শিশু পাচার চক্রের জাল কলকাতাতেও ছড়িয়ে রয়েছে। সেই সূত্র ধরেই এদিন বেহালার একটি নার্সিং হোমে হানা দেয় সিআইডি-র একটি দল।
বেহালার জেমস লং সরণীর উপরে সাউথ ভিউ নামে নার্সিংহোমটি অনেক পুরনো। অভিযোগ, এই নার্সিং হোমে নিয়মিত অবৈধভাবে গর্ভপাত করানো হত। সেখানেও বাবা-মাকে ভুল বুঝিয়ে শিশুদের অন্যত্র বিক্রি করে দেওয়া হত। সিআইডি-র গোয়েন্দারা এদিন বেলা ৩টে নাগাদ হানা  দেয়। নার্সিংহোমের মালিক ‘বড়দি’-সহ দু’জনকে ঘটনাস্থল থেকেই গ্রেফতার করা হয়। পুতুল বন্দ্যোপাধ্যায় ওরফে বড়দি ওই নার্সিংহোমের মালিক। এছাড়াও তার সহকারী প্রভা প্রামাণিককেও গ্রেফতার করা হয়েছে। ঘটনার পরেই নার্সিংহোমের চিকিৎসকরাও পালিয়ে যায়। যে কয়েকজন রোগী নার্সিংহোমে ভর্তি ছিলেন, তাঁরাও সংকটে পড়েছেন।

‘বড়দির নার্সিংহোম’ নামেই পরিচিত ছিল এই নার্সিংহোমটি।
আরও পড়ুন
শিশু বিক্রিতে যুক্ত চিকিৎসকরা! বাদুড়িয়ার নার্সিংহোমে আর কী হত? দেখুন ভিডিও
নার্সিংহোমের মালিককে গ্রেফতার করে ভবানী ভবনে নিয়ে যাওয়া হয়। তাকে জেরা করে শিশু পাচার চক্রে আর কারা কারা যুক্ত, তা জানার চেষ্টা করছেন গোয়েন্দারা। এদিনই কলেজ স্ট্রিটের একটি নার্সিং হোম থেকেও শিশু পাচার চক্রের সঙ্গে যুক্ত থাকার অভিযোগে এক মহিলাকে গ্রেফতার করা হয়েছে।